Feesgangers verken Magalies | Netwerk24
Bill Harrops het Saterdagoggend douvoordag begin om net buite Hekpoort ritte in sy lugballonne aan die feesgangers te bied.Foto's: MARIUS NORTJÉ
Oud en jonk het dié naweek op die Magalies Rocks the Cradle-fees 'n paar items van hul kluitklaplys afgemerk.
Noreen Pitt (86) van Kyalami in Johannesburg, het op dié jaarlikse fees vir die eerste keer ooit in 'n helikopter gevlieg.
Juandré Vorster (3) van Magaliesburg was in sy noppies toe hy die geleentheid kry om kerse in die vorm van 'n bootjie en 'n karretjie in warm, helderkleurige kerswas te doop.
Noreen Pitt (86) (regs) en haar dogter, Lynn West, gereed vir hul eerste helikoptervlug ooit. Hayley Cummings was vlieënier.
Die feesgangers kon die gebied ook in lugballonne verken.
"Dit is nou die vierde jaar wat ons die fees aanbied," sê Hannelie Hartman, voorsitter van die Magalies se sake- en toerismeforum, wat die fees gereël het.
"Dit was die beste jaar wat ons tot nog toe beleef het, wat bewys die fees kry momentum."
Hartman sê die fees is uniek omdat dit op sowat 50 verskillende liggings gehou word. "Daar was omtrent 130 uitstallers."
Die feesgangers kon in die drie dae wyn en roomys proe, kunsuitstallings bywoon, leer hoe om pastei te bak en die alpakkas vryf. "Die geleenthede op die plase, soos om die alpakkas te vryf, was veral gewild omdat mense nie gereeld aan sulke ervarings blootgestel word nie," sê Hartman.
Juandré Vorster (3) was heel in sy noppies met sy bootjie- en karretjiekerse wat hy in helderkleurige kerswas gedoop het.
Die alpakkas by Alliepad Alpakkas, waar daar ook 'n weeffees gehou is, was 'n hoogtepunt.
Die Magalies Rocks the Cradle-fees het ook 'n paar wedlope aangebied wat baie goed ondersteun is.
Die mesmaker Bertie Rietveld se messe is op die fees uitgestal. Dié spogvoorbeeld kos om en by R15 000 en hy het dit ingeskryf vir die internasionale messkou in Moskou.